
E L Ő T E R J E S Z T É S

Sülysáp Város Önkormányzata Képviselő-testületének
2017. március 23-án tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2017. (III. 23.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2017. február 23-ai ülése óta nem volt olyan képviselő-testületi döntés, amelynek lejárt a végrehajtási határideje.
II. Tájékoztató az előző ülés óta történt fontosabb eseményekről
· Március 3-án aláírásra került egy újabb ingatlan adás-vételi szerződés a gazdasági terület egyik ingatlana vonatkozásában, az Intra-Europe Cargo Szállítmányozási Kft. egy összegben fizette ki a vételárat, mintegy 11 millió forintot.
· 2017-ben lejár a helyi autóbusz közlekedésre 2012-ben megkötött 5 évre szóló szerződésünk. Felkészülve az új szerződés megkötésére, folytattam megbeszélést a jelenlegi szolgáltató cég vezetőjével, valamint a 2012-t megelőző időszakban, éveken keresztül igen kedvező feltételekkel szolgáltató cégek képviselőivel. Nem kizárt, hogy a régi és a jelenlegi szolgáltató együttműködésével alakul ki a következő időszakra, a számunkra is kedvező megoldás.

· 2017 tavaszán lejár a csatornahálózat építése kapcsán vállalat kétéves garanciális időszak, emiatt március 9-én került sor egy garanciális bejárásra, amelyen a hibák (főként útsüllyedések, hiányzó beállások, stb.) kerültek jegyzőkönyvben rögzítésre. 
· Amint arról a Sülysápi Hírforrásból is értesülhetett mindenki, március elején megkaptuk a Magyar Kézilabda Szövetségtől a határozatot, a sülysápi sportcsarnok felépítése kapcsán. A következő időszak feladata a határozatban szereplő mintegy 1,1 milliárdnyi társasági adó összegyűjtése, valamint a közbeszerzés lefolytatása. Tekintettel arra, hogy a 2017. évi társasági adóról mára a legtöbb cég esetében lecsúsztunk, a 2018. évi TAO feltöltés időpontja (2017. december 20.) lehet számunkra az a dátum, amikor érdemi társasági adó lehívására lesz lehetőségünk. Ez azt is jelenti, hogy az alapkőletétel és a munkák fizikai megkezdése 2018 tavaszán várható csupán.
· Szintén kedvező pályázati hír hogy a 2016 júniusában beadott épületenergetikai (KEHOP) pályázatunk is sikeres volt: 200.200.000,- forintot nyertünk a Móra Ferenc Általános Iskola központi épületének, valamint a Szent István Általános Iskola és a Kossuth Lajos utcai orvosi rendelő épületének nyílászáró cseréjére és homlokzati hőszigetelésére. 

· Március 1-jével megkezdődtek a 2017. évi közfoglalkoztatási programok. Ennek kapcsán megjegyzem, hogy bár eleve is mintegy 20 fővel kevesebb közfoglalkoztatott részvételével terveztük a sülysápi programokat, egyre nehezebb a létszámot feltölteni. Tapasztalom szerint sok cég is munkaerőhiánnyal küzd, például a Magyar Posta egyszerű fizikai munkára toborzást tartott Sülysápon is, valamint február végén egy takarító cég is a segítségünket kérte, hogy munkaerő igénye kielégítést nyerhessen. 

